เมื่อชาว FinTech ไทย พบกับเครดิตบูโร
ข้อความ &#8220;ข้อมูลคือเงิน&#8221; ของประธานชมรมฟินเทคแห่งประเทศไทยได้กล่าวไว้นั้นน่าคิด และได้ไว้ใน FB ของท่านดังนี้
29 ส.ค. 2559

ข้อความ “ข้อมูลคือเงิน” ของประธานชมรมฟินเทคแห่งประเทศไทยได้กล่าวไว้นั้นน่าคิด และได้ไว้ใน FB ของท่านดังนี้
เมื่อวานนี้ (23 ส.ค. 2559) ทีมชมรม FinTech เข้าไปร่วมประชุมกับผู้บริหาร “เครดิตบูโร” ผู้บริหารเครดิตบูโรเล่าให้ฟังว่า เขาได้ประสานกับธนาคารแห่งประเทศไทยเพื่อนำข้อมูลประวัติการชำระค่าโทรศัพท์มือถือมาบรรจุในระบบเครดิตบูโร (หมายถึงผู้ใช้ระบบโพสต์เพย์เท่านั้น พรีเพย์ไม่นับ) การมีแหล่งข้อมูลมากขึ้น จะทำให้ประชาชนมีโอกาสกู้ยืมเงินในระบบได้ง่ายขึ้น คิดง่ายๆ ในมุมกลับคือ ถ้าสถาบันการเงินไม่มีข้อมูลอะไรเราเลย เขาคงไม่มีวันกล้าเสี่ยงที่จะให้เรายืมเงิน 
บางครั้งชาวบ้านมองเครดิตบูโรเป็นศัตรูจริงๆ แล้วไม่ใช่ครับ ...เครดิตบูโรเป็นกลไกสำคัญในการประเมินความเสี่ยง หากไม่มีข้อมูลแบงก์ก็ทำหน้าที่ไม่ได้ และยังไงๆ ข้อมูลมันหนีความจริงไม่ได้...
ถ้าคุณอยากทราบว่าเครดิตคุณดีมากน้อยอย่างไร ตอนนี้เครดิตบูโรให้ประชาชนสามารถขอดูได้พร้อมคำแนะนำว่าควรต้องทำอย่างไรให้คะแนนดีขึ้น (ผู้เขียน : สิ่งที่ท่านกล่าวถึงคือ Credit Scoring หรือคะแนนเครดิต อันหมายถึงตัวชี้วัดความน่าจะเป็นในการชำระหนี้ได้)
ผม (คือท่านประธานชมรมฯ) ลองแล้วครับ ของผมออกมา 750 จากคะแนนเต็ม 900 ได้เกรด AA ทั้งที่ไม่เคยผิดนัดชำระใคร เขา (คนของเครดิตบูโร) อธิบายว่า เพราะผมมีธุรกรรมกู้ยืมน้อยเกินไป เมื่อข้อมูลที่ใช้ในการคำนวณน้อย (เห็นประวัติการก่อหนี้และการชำระหนี้ไม่มาก จึงประเมินได้ยากถึงพฤติกรรมในการก่อหนี้และการชำระหนี้) จึงส่งผลให้ความน่าเชื่อถือของข้อมูลลดลงด้วยก็มีเหตุผล แต่อดเคืองนิดๆ ไม่ได้ เสียหน้าอดีตรัฐมนตรีคลัง
ผู้เขียนขอกล่าวเพิ่มเติมว่า Credit Scoring** ที่เครดิตบูโร จัดทำมาให้สถาบันการเงินสมาชิกเครดิตบูโรใช้ และให้ประชาชนเจ้าของข้อมูลได้ตรวจสอบ ก่อนเตรียมข้อมูลนี้ไปยื่นขอสินเชื่อ บริการนี้เริ่มตั้งแต่วันที่ 16 พ.ค. 2559 หลังจากทีมของธนาคารแห่งประเทศไทยได้ตรวจสอบ Model of Credit Scoring และท่านผู้ว่าการได้ให้ความเห็นชอบไปเมื่อวันที่ 29 เม.ย. 2559 
ทุกฝ่ายรวมทั้งเครดิตบูโรจะช่วยให้รายงานการประเมินของไทยจากธนาคารโลกในปลายเดือน ต.ค.นี้ ในหัวข้อ การได้รับสินเชื่อได้คะแนนเพิ่มจาก 6 เต็ม 8 คะแนน เป็น 7 คะแนน
** Credit Scoring จัดทำขึ้นจะเป็นการใช้ข้อมูลจากเครดิตบูโรเท่านั้น เพื่อพยากรณ์ว่า ณ วันที่คำนวณ ท่านคนนั้นจะมีโอกาสที่จะไม่ผิดนัดชำระจนเป็น NPL ในอีก 12 เดือนข้างหน้า วิธีการจะใช้หลักทางสถิติขั้นสูง เกรดสูงสุดคือ AA ต่ำสุด หรือเสี่ยงสุด คือ HH ค่าของคะแนนใน Credit Scoring สูงสุด 900 ต่ำสุด 300